钦定古今图书集成/方舆汇编/边裔典/第068卷 > 隋
## 钦定古今图书集成/方舆汇编/边裔典/第068卷 > 隋

### 高祖开皇六年女国遣使朝贡

按《隋书高祖本纪》，不载。按《西域传》：“女国在葱岭之
南，其国代以女为王。王姓苏毗，字末羯，在位二十年。
女王之夫，号曰金聚，不知政事。国内丈夫唯以征伐
为务。山上为城，方五六里，人有万家。王居九层之楼，
侍女数百人，五日一听朝。复有小女王共知国政。其
俗妇人轻丈夫，而性不妒忌。男女皆以彩色涂面，一
日之中或数度变改之。人皆被发，以皮为鞋。”课税无
常。气候多寒，以射猎为业。出𨱎石、朱砂、麝香、犛牛、骏
马、蜀马。尤多盐，恒将盐向天竺兴贩，其利数倍。亦数
与天竺及党项战争。其女王死，国中则厚敛金钱，求
死者族中之贤女二人，一为女王，次为小王。贵人死，
剥取皮，以金屑和骨肉置于瓶内而埋之。经一年，又
以其皮内于铁器埋之。俗事阿修罗神。又有树神，岁
初以人祭，或用狝猴。祭毕，入山祝之，有一鸟如雌雉，
来集掌上，破其腹而视之，有粟则年丰，沙石则有灾，
谓之“鸟卜。”开皇六年，遣使朝贡，其后遂绝。